Ganet e voe Rasmus Rask e kêriadenn Brændekilde e-kichen Odense, en enez Fyn. Da drizek vloaz, e 1801, e voe kaset da skol latin Odense. Ouzhpenn daneg ha latin, e studias er skol-se gresianeg, hebraeg, galleg hag alamaneg. Enni e krogas da studiañ an norseg kozh, an islandeg hag ar yezhoù skandinavek all. E 1808 ez eas da skol-veur Kopenhagen da genderchel e studioù, studioù doueoniezh ha yezhoniezh. A-benn 1812 en doa desket samieg, svedeg, faeroeg, saozneg, nederlandeg, goteg, hensaozneg ha portugaleg, ha kendalchet da studiañ ivez an alamaneg, ar galleg, ar spagnoleg, an italianeg, ar gresianeg, al latin, ar rusianeg, ar poloneg, an tchekeg, daoust ma oa gant an islandeg e oa troet dreist-holl.